<classify> RAIS John Magufuli amemtumbua Kamanda wa Taasisi ya Kuzuia na Kupambana na Rushwa TAKUKURU, Mkoa wa Mtwara, Stephen Mafi pa kutokana na kukosekana kwake katika mkutano wa hadhara alioufanya katika Kijiji cha Chukuku kilichopo Masasi mkoani humo.Aidha, amewashukia viongozi wa Wilaya ya Nachingwea akiwamo Mkuu wa Wilaya hiyo, Rukia Muwango pamoja na Mkurugenzi Mtendaji DED, Bakari Bakari kwa kushindwa kutekeleza kwa wakati ujenzi wa soko na stendi la wilaya jambo lililowafanya wananchi kutangatanga.Aidha, amemjia juu Mkuu wa Mkoa wa Lindi, Godfrey Zambi kwa kushindwa kusimamia maelekezo anayoyatoa kwa watendaji hao hali iliyosababisha miradi hiyo ya maendeleo kusimama huku mkuu wa wilaya hiyo akibainisha kuwa chanzo cha hatua hiyo ni migogoro iliyopo baina yao.Akiwa Chukuku, Rais Magufuli alimtumbua Kamanda wa Takukuru Mkoa wa Mtwara baada ya kumuita mkuu huyo ili kumpa jukumu la kuwakamata viongozi wa vyama vya Ushirika vya Msingi vya Mazao AMCOS vya mkoa huo wanaodaiwa kutafuna kiasi cha Sh milioni 80 za wakulima hao mwaka 2017.Baada ya kupokea taarifa hizo kutoka kwa Diwani wa kata hiyo, Rais Magufuli alimuita Kamanda wa Polisi wa mkoa huo, Blasius Chatanda na kumuagiza kuhakikisha anawakamata viongozi hao na kisha alimuita Kamanda huyo wa Takukuru ambaye hata hivyo hakuonekana kuwepo katika mkutano huo. Kutokana na hatua hiyo, Rais Magufuli alimpigia simu Kaimu Mkurugenzi Mkuu wa Takukuru, Brigedia Jenerali John Mbungo, na kumuagiza kumteua kamanda mwingine wa mkoa huyo na kumpeleka haraka mkoani Mtwara ili kwenda kushirikiana na RPC huyo kushughulikia suala hilo.Akiwa Nachingwea aliposimama na kuzungumza na wananchi akiwa njiani kwenda Masasi, ambako pamoja na mambo mengine alipokea kero mbalimbali za wananchi wa eneo hilo likiwamo soko na stendi, aliwashukia DC, DED pamoja na RC Zambi kwa kutosimamia vizuri utekelezaji wa miradi ya maendeleo.Awali wananchi hao wakiongozwa na mzee aliyetambulika kwa jina moja la Mkanjauka, walimweleza Rais juu ya kukwama kwa ujenzi wa soko na stendi, hivyo kushindwa kufanya shughuli zao za biashara na usafiri. Kutokana na malalamiko hayo, Rais Magufuli aliagiza apelekwe katika eneo la soko linalotajwa kutumia kiasi cha Sh milioni 71 kwa ajili ya ukarabati wake na kumshukia DED Bakari juu ya gharama halisi za ujenzi huo, hatua iliyowafurahisha wananchi hao na kumshangilia.Baada ya kutembelea soko hilo, Rais Magufuli alimuhoji mkurugenzi mtendaji huyo kuhusu kuchelewa kwa ujenzi wa soko hilo na stendi ikizingatiwa kuwa halmashauri hiyo inapokea fedha kwa ajili ya miradi ya maendeleo pamoja na zile zinazotokana na mapato yake ya ndani.DED huyo alisema wanakwama kwa sababu mapato ya ndani ni madogo, lakini akadai kuwa fedha nyingine zimekwenda kujenga wodi ya wazazi, jambo alilopingwa na Rais Magufuli akieleza kuwa anachofahamu fedha za ujenzi wa wodi hiyo zilitoka Hazina, suala lililothibitishwa na Naibu Waziri wa Afya, Maendeleo ya Jamii, Jinsia Wazee na Watoto, Dk Faustine Ndungulile.Aidha, Rais Magufuli alipomhoji mkuu wa wilaya hiyo kwa nini ameshindwa kusimamia ujenzi huo, aliyedai chanzo cha uchelewaji huo ni kutokuwepo kwa maelewano baina ya ofisi yake, Mkurugenzi na Kamati ya Ulinzi na Usalama ya Wilaya, maelezo yaliyomkera rais na kumuhoji inakuaje ashindwe wakati yeye ndiyo mwenyekiti wake.Kutokana na hali hiyo, aliwaagiza wote; RC Zambi, DC Muwango na DED Bakari kuhakikisha wanasimamia maagizo hayo vinginevyo wajiondoe wenyewe katika nafasi zao kabla hajawachukulia hatua pale itakapobainika kuwa wameshindwa kuyatekeleza.Akiwa Ndanda, amemuagiza Naibu Waziri wa Afya, Maendeleo ya Jamii, Jinsia, Wazee na Watoto, Dk Faustine Ndungulile na mkuu wa mkoa wa Mtwara, Blasius Byakanwa, kubaki hapo na kushughulikia suala la gharama kubwa za Hospitali Teule ya Ndanda ambayo serikali inagharamia dawa na mishahara. Kwa heshima ya Rais mstaafu wa Awamu ya Tatu, William Mkapa ambaye ni mwenyeji wa Masasa akitokea Kijiji cha Lupaso, amechangia Sh milioni 100 kwa Shule ya Sekondari ya Ndanda ambayo rais huyo mstaafu alisoma ili zifanyiwe ukarabati. Pia alitoa Sh milioni moja kwa wanafunzi kufanya sherehe.  <topic>: kitaifa 